अनूप कुमार मिश्र | नई दिल्ली
अनूप कुमार मिश्र | नई दिल्ली
मेट्रोस्टेशन पर सुरक्षा के लिए तैनात सीआईएसएफ ने जनवरी 2016 से फरवरी 2017 के बीच 131 बच्चों को सकुशल उनके परिजनों से मिलवाया है। इनमें नवंबर 2016 और बीते माह फरवरी 2017 में सर्वाधिक 15-15 ऐसे मामले सामने आए थे। सीआईएसएफ के वरिष्ठ अधिकारी के अनुसार साल के दौरान ऐसे कई मामले सामने आए, जिनमें सतकर्ता बरतते हुए बच्चों को उनके परिजनों से मिलवाया गया है। इनमें कुछ मामले गंभीर होते हैं। उन्होंने साकेत मेट्रो स्टेशन पर हुए ऐसे ही एक मामले जिक्र किया, जिसमें दो साल के मासूम को उसके परिजनों से मिलवाया गया।
साकेत मेट्रो स्टेशन पर सीसीटीवी कैमरों से स्टेशन परिसर की निगरानी कर रहे सीआईएसएफ के जवान की नजर एक मासूम बच्चे पर पड़ी। स्टेशन की सीढ़ियों पर लगी रेलिंग को पकड़ कर खड़ा दो साल का मासूम बुरी तरह से बिलख रहा था। तत्काल सीआईएसएफ की महिला कांस्टेबल पहुंची और बच्चे को अपने साथ लेकर कंट्रोल रूम ले आईं। पता चला कि बच्चा अपने माता-पिता से बिछड़कर साकेत मेट्रो स्टेशन पहुंच गया है। ऐसे में आनन-फानन एक टीम का गठन किया गया। सीसीटीवी फुटेज की मदद से बच्चे के माता-पिता की पहचान कर उनकी तलाश शुरू की गई। करीब एक घंटे की कवायद के बाद सीआईएसएफ कर्मियों ने बच्चे के माता-पिता को कुतुब मीनार मेट्रो स्टेशन से खोज निकाला। मालूम चला कि वह भी बीते एक घंटे से स्टेशन दर स्टेशन अपने बच्चे की तलाश कर रहे हैं। इसके बाद दोनों को साकेत मेट्रो स्टेशन भेजा गया, जहां उन्हेें उनके लाड़ले से दोबारा सफलतापूर्वक मिलवा दिया गया।
bho_Deva bho_Deva hin_Deva hin_Deva